Az Átlátszó arról ír, hogy olvasójuk képet is küldött az életveszélyessé minősített és lezárt kilátóról, biztonsági okokból szalaggal húzták körbe a kilátót. Az olvasó azt állítja, már az átadón is ott volt, szerinte már akkor látható volt, hogy a nyolc méter magasságú kilátó rövid életű lesz, ugyanis szerinte gyenge minőségű, ráadásul nem szárított faanyagból lett megépítve. Ha pedig a nedves lábon szárad, fennáll a hasadás, repedés veszélye, ez most be is következett, hiába volt többször is karbantartva a kilátó.

Györfi Gábor, Mályinka polgármestere nem szeretett volna nyilatkozni, a falu korábbi polgármestere, Mihály Ferenc ugyanakkor elmondta, bár egy helyen „valakik” megbontották a szerkezetet, de nincs baj a kilátóval, ő maga nemrégiben fel is mászott rá. Az uniós közzétételi tábla szerint a kivitelező a Reziliencia Kft. volt, ezen a néven egy budapesti, mára törölt céget tart nyilván a cégjegyzék. A lap szerint gyanús, hogy nem ők, hanem a környékbeli, Tardonára bejegyzett Rezilienciaközpont Kft. lehet a kivitelező. Őket is keresték, az ügyvezető megerősítette, ők követték el a kilátót.

Egyéb részleteket azonban nem közölt, mint mondta, nem tud a kilátó lezárásáról, esetleges hibáiról. A cégnek egyébként az építés éve volt a valahai fénykor: 2014-ben 3,5 milliós árbevételt értek el, 2016-ban ez a szám nulla volt, írja az Átlátszó.

A kilátót a 2014. augusztusi falunapon adták át, a megnyitón ott volt a Fidesz országgyűlési képviselője, Demeter Zoltán is. A beruházás „ökoközlekedés fejlesztése” címen 3,9 millió forint uniós forrást kapott.